TEAM พุ่ง 8% ลุ้นปีนี้กำไรนิวไฮ 180 ลบ. รับยอดสั่งซื้อทะลัก โบรกฯชูเป้า 5.10 บ.
TEAM บวก 8% โบรกฯมองกำไรปีนี้นิวไฮ แตะ 180 ลบ. จากยอดขายที่เพิ่มขึ้น 25 - 30% จากงวดเดียวกันของปีก่อน ตามคำสั่งซื้อที่ถูกสั่งจองไปจนถึงปลายปี แนะ “ซื้อ” ราคาเป้าหมาย 5.10 บ.  
29 ก.ค. 2564


ผู้สื่อข่าวรายงานว่าวันนี้ (29 ก.ค. 2564) ราคาหุ้นบริษัท ทีมพรีซิชั่น จำกัด (มหาชน) หรือ TEAM ณ เวลา 11.44 น. อยู่ที่ระดับ 4.96 บาท เพิ่มขึ้น 0.38 บาท หรือ 8.30% ทำจุดสูงสุดที่ 5.00 บาท และทำจุดต่ำสุดที่ 4.68 บาท ด้วยมูลค่าการซื้อขาย 93.72 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (29 ก.ค.2564) โดยคาดกำไรปีนี้จะทำสถิติสูงสุดใหม่ที่ 180 ล้านบาท จากยอดขายที่เพิ่มขึ้น 25 – 30% จากงวดเดียวกันของปีก่อน ตามคำสั่งซื้อที่ถูกสั่งจองไปจนถึงปลายปี ผสานกับการปรับปรุงประสิทธิภาพการผลิตทำให้อัตรากำไรฟื้นตัวสู่ระดับสองหลัก ส่วนการประเมินมูลค่า (Valuation) เทรดเพียงค่า PE 16 เท่า ต่ำกว่าอุตสาหกรรมที่สูงถึง 30 – 40 เท่า ทั้งนี้ให้ราคาเป้าหมาย 5.10 บาท